Lego Elokuva

Lego Elokuva () on vuonna 2014 ensi-iltansa saanut yhdysvaltalais-australialainen tietokoneanimaatioelokuva, joka pohjautuu Lego-leluihin. Warner Brosin ja Village Roadshow Picturesin rahoittaman elokuvan ovat käsikirjoittaneet ja ohjanneet Phil Lord ja Christopher Miller.

Elokuvan ensi-ilta oli Yhdysvalloissa 7. helmikuuta ja Suomessa 14. helmikuuta 2014.

 Juoni 
Elokuvan päähenkilö on aivan tavallinen ja keskinkertainen Lego-minihahmo Emmet, jota erehdytään luulemaan kyvyiltään ainutlaatuiseksi ja kohtalon valitsemaksi mestarirakentajaksi, jonka käsissä on maailman tulevaisuus. Häntä vastassa on koko Lego-maailmaa Octan-suuryhtiönsä kautta itsevaltaisesti hallitseva Johtaja Bisnes ja tämän alter ego Valtias Bisnes robottiarmeijoineen. Emmetin avuksi tulee sekalainen joukko tukijoita – muun muassa vanha mystikko Vitruvius, villi ja omapäinen Tyylilyyli sekä itse Batman. Elokuvassa seikkaillaan monenlaisissa Lego-ympäristöissä kuten kaupungissa, villissä lännessä ja avaruudessa.

 Ääninäyttelijät 
Alkuperäinen ääninäyttelijäSuomalainen ääninäyttelijäRooliChris Pratt  Riku Nieminen  EmmetWill Ferrell  Santeri Kinnunen  Valtias BisnesElizabeth Banks  Iina Kuustonen  Lucy / TyylilyyliNick Offerman  Tero Koponen  TeräspartaWill Arnett  Carl-Kristian Rundman  Bruce Wayne / BatmanAlison Brie  Annituuli Kasurinen  Prinsessa PuolikisuCharlie Day Tuomas Uusitalo  BennyLiam Neeson  Antti Reini (Paha)Antti L. J. Pääkkönen (Hyvä)  Pahiskyttä/Hyviskyttä Morgan Freeman  Ossi Ahlapuro  VitruviusChanning Tatum  Pete Parkkonen  TeräsmiesJonah Hill  Tero Koponen  Vihreä LyhtyCobie Smulders  Tarja Alexander IhmenainenJadon Sand  Eeli Kettunen  FinnTodd Hansen Markus Bäckman  Gandalf?Petri HanttuDumbledoreKeith FergusonHan SoloBilly Dee Williams Pasi RuohonenLando CalrissianAnthony DanielsAntti L. J. PäääkkönenC-3PO

 Tuotanto 
Warner Brosin tuottaja Dan Lin sekä käsikirjoittajat Dan ja Kevin Hageman tarjosivat Lego-yhtiölle elokuvaideaansa vuonna 2007, jolloin Transformers-elokuvan menestys oli saanut Hollywoodin kiinnostumaan leluista. Legolla ehdotukseen suhtauduttiin kuitenkin varautuneesti, ja leluyhtiö sai neuvoteltua Warner Brosin kanssa tavallista paremman sopimuksen. Elokuvan esituotanto alkoi vuonna 2008. Sen ohjaajiksi ja käsikirjoittajiksi valittiin vuonna 2010 Poutapilviä ja lihapullakuuroja -animaation tekijäpari Phil Lord ja Christopher Miller.

Elokuva hyväksyttiin tuotantoon marraskuussa 2011 ja animaatiotyön tekijäksi valittiin australialainen Animal Logic. Lordin ja Millerin rinnalle avustavaksi ohjaajaksi palkattiin Robot Chicken -sarjan ohjaajana ansioitunut Chris McKay. Ensimmäiset näyttelijävalinnat elokuvan äänirooleihin julkistettiin kesäkuussa 2012. Tuolloin elokuvan työnimenä oli ”Lego: The Piece of Resistance”. Ensimmäinen traileri julkaistiin kesäkuussa 2013.

Elokuvan julkaisun aikaan alkuvuonna 2014 ilmestyi myös TT Gamesin kehittämä videopeli The Lego Movie Videogame sekä valikoima elokuvaan liittyviä Lego-tuotteita.

 Vastaanotto 
Kriitikot ottivat elokuvan vastaan varsin positiivisesti. Se keräsi ensi-iltaviikonloppunaan Yhdysvalloissa myös erinomaisesti katsojia: helmikuussa ensi-iltansa saaneista elokuvista sen ensimmäisen viikonlopun tuotto, arviolta 69 miljoonaa dollaria, on kautta aikain toiseksi suurin The Passion of the Christin (2004) jälkeen. Kaikkiaan elokuva tuotti teatterilevityksessä maailmanlaajuisesti runsaat 468 miljoonaa dollaria. Britanniassa ja Irlannissa se oli vuoden 2014 tuottoisin elokuva.

 Palkinnot 
Lego Elokuva sai muun muassa parhaan animaatioelokuvan Bafta-palkinnon, parhaan animaatioelokuvan PGA-palkinnon ja parhaan käsikirjoituksen Annie-palkinnon. National Board of Review myönsi sille parhaan käsikirjoituksen palkinnon ja sisällytti sen vuoden kymmenen parhaan elokuvan listalleen.

Vastoin odotuksia Lego Elokuva ei päässyt Oscar-gaalassa edes ehdolle parhaan animaatioelokuvan kategoriassa. Elokuvan tunnuskappale ”Everything Is Awesome” oli kuitenkin ehdolla parhaaksi lauluksi. Parhaan animaatioelokuvan Golden Globe -ehdokkuuden elokuva sai, mutta palkinto myönnettiin Oscarinkin saaneelle Näin koulutat lohikäärmeesi 2:lle.

 Jatkosuunnitelmat 
Hiukan ennen Lego Elokuvan ensi-iltaa Warner Bros. ilmoitti palkanneensa Jared Sternin ja Michelle Morganin laatimaan käsikirjoitusta jatko-osalle. Helmikuun lopulla sen alustavaksi ensi-iltapäiväksi uutisoitiin 26. toukokuuta 2017. Jatko-osan ohjaajaksi kiinnitettiin Chris McKay. Lokakuussa 2014 paljastettiin, että McKay ohjaakin Lego Elokuvassa sivuroolissa olleeseen Batmaniin keskittyvän spin-off-elokuvan Lego Batman Elokuva, jonka käsikirjoittaa Seth Grahame-Smith. Varsinaisen jatko-osan käsikirjoittajiksi palaavat Lord ja Miller. Lego Batman Elokuva sai ensi-iltansa vuonna 2017 ja Lego Elokuva 2 vuonna 2019. Vuonna 2017 sai ensi-iltansa myös Lego Ninjago Elokuva.

 Lähteet 

 Aiheesta muualla 
 Elokuvan virallinen sivusto 



Luokka:Vuoden 2014 yhdysvaltalaiset elokuvat
Luokka:Yhdysvaltalaiset animaatioelokuvat
Luokka:Vuoden 2014 australialaiset elokuvat
Luokka:Yhdysvaltalaiset komediaelokuvat
Luokka:Leluihin pohjautuvat elokuvat
Luokka:3D-elokuvat
Luokka:BAFTA Film Award -palkitut elokuvat
Luokka:Seulonnan keskeiset artikkelit
Luokka:Warner Brosin elokuvat
Luokka:Lego-elokuvat